《上李舍人》
宋代·范浚

李侯半天霞，绝俗几千丈。平生有劲气，傲岸力高尚。

波涛驱笔有，万里一奔放。清风凛须眉，挺拔舍人样。

蚤以鸳鹭姿，簉羽迩天仗。拖绶奉朝请，论列专靡让。

言辞剧酸灼，贬窜辱伤谤。官资如马足，曾不兴怊怅。

宴游长笑傲，忠鲠期自谅。江山穷赏目，搜抉归吟唱。

于今富篇章，态度难悉况。精清极孤高，丽雅略谈浪。

乘豪骋雄怪，句法时跌宕。端如抚良琴，杳默变清亮。

连篇时讽咏，飧寝每辄忘。我惭语俗下，有类牛鸣盎。

遽耳咸池音，吟魂惊沮丧。闻之良匠氏，侏儒非冗长。

医师兼百药，马勃用或当。微言出堂下，挈手烦叔向。

倘许揖戈鋋，愿奉诗坛将。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。